PJW ศึกษาผลิตพลาสติกเครื่องมือแพทย์ หวังสร้างรายได้แตะพันล้านใน 3-5 ปี
PJW ศึกษาผลิตพลาสติกเครื่องมือแพทย์ หวังสร้างรายได้แตะพันล้านใน 3-5 ปี
11 มิ.ย. 2564

นายวิวรรธน์ เหมมณฑารพ ประธานกรรมการบริหาร บริษ ปัญจวัฒนาพลาสติก จำกัด (มหาชน) หรือ PJW เปิดเผยว่า บริษัทอยู่ระหว่างศึกษาการนำพลาสติกมาใช้ในผลิตภัณฑ์ทางการแพทย์ เนื่องจากตลาดเครื่องมือแพทย์ไทยได้รับการยอมรับมากขึ้นว่าเป็นตลาดที่ใหญ่และมีความต้องการค่อนข้างสูง รวมไปถึงสังคมผู้สูงอายุที่กำลังจะเข้ามา ทำให้บริษัทมองว่าธุรกิจนี้จะสามารถสร้างรายได้แตะระดับพันล้านบาทภายในช่วง 3-5 ปีข้างหน้า โดยธุรกิจดังกล่าวจะเห็นความชัดเจนได้ในไตรมาส 3/64 และเริ่มรับรู้รายได้ในปีหน้า
สำหรับทิศทางผลประกอบการในปีนี้ บริษัทยังคงตั้งเป้ารายได้เติบโต 5-10% จากปีก่อนที่ 2,819 ล้านบาท หลังเศรษฐกิจโลกเริ่มฟื้นตัว ยอดคำสั่งซื้อทั้งในประเทศและต่างประเทศดีขึ้น ประกอบกับช่วงครึ่งปีหลังสถานการณ์โควิด-19 จะคลี่คลายหลังการฉีดวัคซีน รวมไปถึงการเปิดประเทศรับนักท่องเที่ยว ซึ่งจะสามารถเพิ่มยอดขายได้อีกช่องทางหนึ่ง
สัดส่วนรายได้ในปัจจุบันแบ่งเป็น ธุรกิจบรรจุภัณฑ์น้ำมันเครื่อง 50% ธุรกิจชิ้นส่วนยานยนต์ 30% ซึ่งทั้งสองธุรกิจนี้จะเติบโตตามการขยายตัวของเศรษฐกิจโลก ด้านธุรกิจบรรจุภัณฑ์นมและนมเปรี้ยวคิดเป็น 15% ซึ่งจะขึ้นอยู่กับการเติบโตของเศรษฐกิจในประเทศเป็นส่วนใหญ่ หากช่วงปลายปีนักท่องเที่ยวสามารถเดินทางเข้าประเทศได้จะส่งผลดีกับยอดขาย เนื่องจากนักท่องเที่ยวนิยมผลิตภัณฑ์นมของไทย ประกอบกับธุรกิจโรงแรมที่จะต้องใช้ผลิตภัณฑ์นมในการประกอบอาหารและเครื่องดื่มอีกด้วย
ด้านกระแสการใช้รถ EV ยังไม่ส่งผลกระทบต่อธุรกิจบรรจุภัณฑ์น้ำมันเครื่องในตอนนี้ โดยคาดว่าจะเริ่มเห็นผลกระทบเพียงเล็กน้อยในช่วง 5 ปีข้างหน้า อย่างไรก็ตามกระแสการใช้รถ EV กลับส่งผลดีต่อบริษัทในธุรกิจชิ้นส่วนยานยนต์ เพราะในอนาคตจะมีชิ้นส่วนยานยนต์แบบพลาสติกมากกว่าโลหะ ซึ่งจะช่วยเพิ่มยอดคำสั่งซื้อให้กับทางบริษัทได้
ในปีนี้บริษัทวางงบลงทุนประมาณ 150-200 ล้านบาท สำหรับการปรับปรุงประสิทธิภาพโรงงาน เครื่องจักร ระบบไอที และคลังสินค้า เพื่อรองรับออเดอร์ของลูกค้าที่กำลังจะกลับเข้ามาในอนาคต